Måske du har lagt mærke til det - eller også bliver du overrasket over, at du aldrig har fået øje på den fejl, der altid har været i Jensens Bøfhus' logo.

På det velkendte røde skilt har der altid stået med hvide bogstaver Jensen's Bøfhus - men nu er den forkerte genitiv-apostrof blevet fjernet på 46 bøfhuse. Det skriver Jyllands-Posten.

Den lille apostrof skal slet ikke sidde der - det er ganske enkelt helt forkert. Apostrofen bruges kun, hvis navnet slutter på s, z eller x. Som bekendt slutter Jensen med »n«, og derfor har det altid være grammatisk forkert for den landsdækkende kæde at bruge apostrofen.

Jensens Bøfhus. Fold sammen Læs mere Læs mere

Dansk Sprognævn har også bemærket den lille ændring, og de er meget glade for rettelsen, fortæller seniorforsker Margrethe Heideman Andersen til Jyllands-Posten.

»Stavefejl i store firmaers logoer er ganske givet medvirkende til at stavefejl udbredes, og set i det lys er det godt, at Jensens Bøfhus nu skriver deres genitiv korrekt. Det er en ganske udbredt fejl at bruge apostrof i genitiv på dansk. Der er formentlig tale om afsmitning fra engelsk«.